En data 20 d'octubre de 2016, l'Assemblea General de les Nacions Unides va aprovar el document final de la Conferència de les Nacions Unides sobre l'Habitatge i el Desenvolupament Urbà Sostenible (Hàbitat III) celebrada a Quito, Equador.
Com a annex del document, s'inclou la Nova Agenda Urbana, o altrament designada, la " Declaració de Quito sobre Ciutats i Assentaments Humans Sostenibles per a Tothom ". ( Traducció realitzada pel Departament de Territori i Sostenibilitat pendent de validació d'ONU-Habitat).
Arran d'aquest fet, el Departament de Territori i Sostenibilitat va considerar necessari impulsar un procés per elaborar l'Agenda Urbana de Catalunya, document que haurà de permetre afrontar com a país els reptes que planteja el fenomen urbà per tal d'aprofitar les potencialitats de la urbanització i l'aglomeració, i alhora corregir-ne les seves debilitats.
Tant és així que en data 20 de gener de 2017, el Departament de Territori i Sostenibilitat va signar un Memoràndum d'Entesa (MoU) amb UN-Hàbitat, el Programa de les Nacions Unides per Assentaments Humans, que permetrà l'acompanyament, l'assessorament i la validació del procés d'elaboració de l'Agenda Urbana de Catalunya per part d'aquest organisme.
Així mateix, el 4 d'abril de 2017 a proposta del Conseller de Territori i Sostenibilitat, es va aprovar l'Acord de Govern 42/2017, de 4 d'abril, per a l'elaboració de l'Agenda Urbana de Catalunya, modificat per l'Acord de Govern 126/2017, de 12 de setembre per tal d'iniciar els treballs per a l'elaboració de l'Agenda Urbana de Catalunya, i de crear un òrgan col·legiat adscrit al Departament de Territori i Sostenibilitat, al qual se li encarrega la formulació i validació dels treballs: l'Assemblea Urbana de Catalunya.
Posteriorment es va publicar l' Acord de Govern 139/2018 de modificació de l'Acord de Govern 42/2017, que afecta la composició de l'Assemblea Urbana per tal de reforçar el paper de les administracions locals en aquest organisme.
Cal entendre la Nova Agenda Urbana com una crida a les institucions, administracions i agents privats implicats per a centrar el focus de l'acció política en el desenvolupament urbà, entès com el camp on es guanyarà o perdrà la batalla per al desenvolupament sostenible.
La planificació urbana és un instrument que permet l'assoliment de la qualitat de vida i el benestar de les persones.
Per assolir-la, és necessària la contribució de tots els nivells de govern que, en coordinació, alineïn les seves polítiques urbanes mitjançant una Agenda Urbana compartida.
Els tres compromisos de transformació en pro de desenvolupament urbà sostenible descrits a la Declaració de Quito: 1) Inclusió social i eradicació de la pobresa, 2) Prosperitat urbana sostenible i inclusiva, i oportunitats per tothom, i 3) Desenvolupament urbà resilient i ambientalment sostenible són els que s'adopten per a l'elaboració de les propostes de la nova Agenda Urbana de Catalunya.
L' Agenda 2030 constitueix un marc de referència preceptiu, que no es pot obviar en l'elaboració de l'Agenda Urbana de Catalunya.
Entre els Objectius de Desenvolupament Sostenible, podem destacar l'ODS, que té per objectiu aconseguir que les ciutats i els assentaments humans siguin inclusiu, segurs, resilients i sostenibles.
L'àmbit d'actuació de l'Agenda Urbana de Catalunya no pot restringir-se només a les principals conurbacions del país, sinó que també ha de tenir en compte la particular configuració nodal del territori sobre el qual descansa l'àrea metropolitana.
Un entramat constituït per una xarxa de ciutats mitjanes i petites que articulen el conjunt urbà del país.
Malgrat s'ha treballat en la direcció adequada, Catalunya i les ciutats i territoris que la configuren, encara tenen per endavant molts reptes que afrontar.
És necessari abundar en les polítiques de sostenibilitat social amb aspectes com la inclusió, la cohesió, la diversitat o la igualtat entre persones, des de la sostenibilitat ambiental, cal apostar decididament per la transformació del model energètic, actualment basat en la seva majoria en fonts d'energia no renovables, en relació a la sostenibilitat econòmica, cal cercar nous models productius que aprofitin les avantatges de la concentració urbana, com les noves tecnologies i xarxes de comunicació.
L'elaboració de l'Agenda Urbana a Catalunya requereix de la implicació de tots els actors i agents que, d'una manera o altra, influeixen amb les seves decisions en la ciutat i el territori.
Cal, per tant, que totes les administracions, ciutadania i sectors econòmics treballin plegats, per a fer front als reptes que tenim com a país i també als reptes de la humanitat.